ΓΡΑΠΤΗ ΕΡΩΤΗΣΗ P-1659/98

υποβολή: Honório Novo (GUE/NGL) προς την Επιτροπή

(18 Μαΐου 1998)

Θέμα: Ταχεία τροχιοδρομική γραμμή του Πόρτο - Διαδικασία ανάθεσης συμβάσεως

Η Ευρωπαϊκή Επιτροπή επέμεινε στις αρχές της Πορτογαλίας να διακόψουν τη διαδικασία ανάθεσης της σύμβασης για την κατασκευή της "ταχείας τροχιοδρομικής γραμμής της μητροπολιτικής περιοχής του Πόρτο", έως ότου αρθούν πλήρως οι αμφιβολίες που προέκυψαν, στις αρχές του έτους, σχετικά με την τρίτη φάση της επιλογής των διαγωνιζομένων.

Είναι γνωστό ότι οι εξηγήσεις που έδωσαν αρχικά στην Ευρωπαϊκή Επιτροπή οι εθνικές αρχές θεωρήθηκαν ανεπαρκείς, ιδίως δε οι σχετικές με την μέθοδο αξιολόγησης και την μέθοδο κατασκευής καθώς και επειδή, μεταξύ άλλων, δεν παρουσιάζονται τιμές ανά μονάδα.

Η διακοπή της διαδικασίας ανάθεσης του έργου διαρκεί ήδη τέσσερις μήνες και καθίσταται ολοένα φανερότερο ότι η διακοπή αυτή θα καταστήσει αδύνατη την πραγματοποίηση του έργου εντός των προβλεπόμενων προθεσμιών, πέραν βεβαίως του ότι επιβαρύνει το κόστος κατά ποσά που δεν έχουν ακόμα υπολογισθεί πλήρως αλλά, σύμφωνα με τις εκτιμήσεις ορισμένων, δύναται να φθάσουν τα 20 με 30 δισ. εσκούδος.

Ο Επίτροπος κ. Monti απάντησε, στις 5 Μαΐου 1998, στην ερώτησή μου P-0591/98(1), δικαιολογώντας την παρέμβαση της Επιτροπής στην εν λόγω διαδικασία δεδομένου ότι, βάσει του κοινοτικού δικαίου, η Επιτροπή υποχρεούται να το πράξει ανεξάρτητα από το εάν είχαν ή όχι υποβληθεί καταγγελίες "προς τις εθνικές αρχές και της συνέχειας που οι τελευταίες έδωσαν στις εν λόγω καταγγελίες".

Έχω υπόψη μου ότι οι απαντήσεις των εθνικών αρχών δημιούργησαν ερωτηματικά στην Επιτροπή. Ωστόσο, ο κ. Επίτροπος δεν απαντά στο ουσιώδες και κύριο μέρος του ερωτήματος που διατύπωνα στην εν λόγω ερώτηση, γι' αυτό και επανέρχομαι:

Λαμβάνοντας υπόψη τις αναπόφευκτες καθυστερήσεις και επιβαρύνσεις που θα υποστεί το έργο λόγω της διακοπής αυτής, προτίθεται η Ευρωπαϊκή Επιτροπή να επανορθώσει αυτές τις αρνητικές συνέπειες; Ποιά συγκεκριμένα οικονομικά και διοικητικά μέτρα προτίθεται να λάβει η Επιτροπή για να εξουδετερώσει τις αρνητικές συνέπειες της διακοπής που η ίδια αξίωσε;

Απάντηση του κ.Monti εξ ονόματος της Επιτροπής

(19 Ιουνίου 1998)

Η Επιτροπή, έχοντας λάβει καταγγελία που αφορά την τρίτη φάση της διαδικασίας ανάθεσης της σύμβασης για την κατασκευή της ταχείας τροχιοδρομικής γραμμής του Πόρτο, έστειλε μια πρώτη επιστολή στις πορτογαλικές αρχές στις 4 Φεβρουαρίου 1998. Εντούτοις, όπως αναφέρει το Αξιότιμο Μέλος του Κοινοβουλίου, η Επιτροπή δεν θεώρησε πλήρως ικανοποιητική την απάντηση τους που χρονολογείται στις 11 Μαρτίου 1998. Ως εκ τούτου, στις 8 Απριλίου 1998 μια δεύτερη επιστολή στάλθηκε στις πορτογαλικές αρχές η οποία, δεδομένων των περιστάσεων, ζήταγε κατεπείγουσα απάντηση.

Η Επιτροπή πρόσφατα έλαβε απάντηση που χρονολογείται στις 18 Μαΐου 1998, την οποία επεξεργάζεται επί του παρόντος. Επιπροσθέτως, πραγματοποιήθηκε συνάντηση με τις πορτογαλικές αρχές για το θέμα αυτό στις 15 Ιουνίου 1998. Μετά από αυτή τη συνάντηση η Επιτροπή θα είναι σε θέση να αποφασίσει εάν θα κινήσει ή όχι διαδικασία διαπιστώσεως παραβάσεως σύμφωνα με το άρθρο 169 της Συνθήκης ΕΚ.

Η Επιτροπή θα ήθελε να επισημάνει ότι το έργο χρηματοδοτείται από την Ευρωπαϊκή Τράπεζα Επενδύσεων, ότι για το λόγο αυτό η Επιτροπή πρέπει να γνωμοδοτήσει για το έργο αυτό και ότι δεν μπορεί να γνωμοδοτήσει ευνοϊκά εάν υπάρχουν υπόνοιες παραβίασης του κοινοτικού δικαίου.

(1) EE C 310, 9.10.1998, 98.